b'\n_START_ARTICLE_\nAlbreht II. Nem\xc5\xa1ki\n_START_SECTION_\nAvstrijski vojvoda\n_START_PARAGRAPH_\nRodil se je avstrijskemu vojvodi Albertu IV. in Ivani Zofiji Bavarski. O\xc4\x8de je leta 1404 nenadoma umrl, ko je bil Albert star \xc5\xa1ele 7 let. Regentstvo so prevzeli strici iz leopoldinske veje (vojvode v Notranji in Prednji Avstriji), najprej Viljem in po njegovi smrti (1406) Leopold IV. in Ernest \xc5\xbdelezni. Ker pa so se med seboj neprestano prepirali in tudi bojevali, so posredovali de\xc5\xbeelni stanovi in Albertu omogo\xc4\x8dili, da je \xc5\xa1tirinajstleten (24. septembra 1411) sam prevzel vladanje ob pomo\xc4\x8di svetovalcev pod vodstvom Reinprechta von Walse-a. Kmalu jim je uspelo de\xc5\xbeelo spet spraviti v red, zagotoviti de\xc5\xbeelni mir in preurediti sodstvo. Sposobni in nesebi\xc4\x8dni Berthold von Mangen je uredil finance._NEWLINE_Albert je nadaljeval prijateljstvo z ogrskim in rimsko-nem\xc5\xa1kim kraljem Sigismundom, ki ga je vzpostavil \xc5\xbee njegov o\xc4\x8de. Sigismund je \xc5\xbee leta 1411 obljubil Albertu svojo tedaj dveletno h\xc4\x8der za \xc5\xbeeno. 19. aprila 1422 sta se Albert in Elizabeta, h\xc4\x8derka Barbare Celjske, slavnostno poro\xc4\x8dila na Dunaju. Sodelovanje s Sigismundom, od leta 1419 tudi \xc4\x8de\xc5\xa1kim kraljem, ki pa ga husiti niso priznavali in so se proti njemu bojevali, je potegnilo avstrijske obdonavske de\xc5\xbeele v husitske vojne._NEWLINE_S splo\xc5\xa1nim verskim vznemirjenjem je bil prav gotovo povezano tudi hudo preganjanje Judov leta 1420, \xc4\x8de\xc5\xa1 da sodelujejo s husiti. Pogrome so spodbujali plemi\xc4\x8di, svoje pa so verjetno dodale tudi socialno-revolucionarne ideje radikalnih husitov, ki so na\xc5\xa1le odziv v revnih krogih prebivalcev. Tedaj je na Dunaju izgubilo \xc5\xbeivljenje nekaj sto bogatih judov. Albert je dogajanja izkoristil za izdatno konfiskacijo judovskega premo\xc5\xbeenja._NEWLINE_Leta 1420 se je Albert s 4.000 jezdeci pridru\xc5\xbeil prvemu kri\xc5\xbearskemu pohodu proti Husitom. Pohod je neslavno kon\xc4\x8dal in boji so se nadaljevali \xc5\xa1e ve\xc4\x8d kot deset let. Sigismund je Albertu oktobra 1423 podelil v \xc4\x8de\xc5\xa1ki fevd mejno grofijo Moravsko. Odtlej se je Albert na Moravskem bojeval s spremenljivimi uspehi tudi za svojo posest. Da bi ga odvrnili od Moravske, so husiti vdrli v Spodnjo Avstrijo in jo pusto\xc5\xa1ili. Avstrijsko prebivalstvo je zlasti trpelo po zavzetju obmejnega mesta Retz (november 1425) in dve leti kasneje ob obleganju mesta Zwettel._NEWLINE_Tudi v naslednjih letih je bilo obmo\xc4\x8dje severno od Donave mo\xc4\x8dno prizadeto. Leta 1429 je moralo prestati dolgo obleganje mesto Eggenburg. \xc5\xa0ele leta 1431 se je Avstrijcem posre\xc4\x8dil pomemben obrambni uspeh pri mestu Kirchberg an der Wild. Tedaj so se za\xc4\x8dela tudi pogajanja med husiti in baselskim koncilom o kon\xc4\x8danju vojne. Albert je bil prisoten julija 1436 v Jihlavi, ko je \xc4\x8de\xc5\xa1ki de\xc5\xbeelni zbor potrdil Pra\xc5\xa1ke kompakte. Sigismund je pred na gradu Znojmo predal vladanje svojemu zetu Albertu in h\xc4\x8derki Elizabeti.\n_START_SECTION_\nOgrski, rimsko-nem\xc5\xa1ki in \xc4\x8de\xc5\xa1ki kralj\n_START_PARAGRAPH_\nOgrski plemi\xc4\x8di so Alberta sprejeli za svojega kralja, potem ko je pristal na njihove \xc5\xa1tevilne zahteve; v prid mu je bilo, da so njegovo soprogo Elizabeto imeli za de\xc5\xbeelno gospodarico. Albert in Elizabeta sta bila kronana 1. januarja 1438 v Sz\xc3\xa9kesfeh\xc3\xa9rv\xc3\xa1ru. 18. marca 1438 so volilni knezi Alberta v Frankfurtu izvolili za rimsko-nem\xc5\xa1kega kralja._NEWLINE_Iz verskih in narodnostnih razlogov je bilo glede njegove izvolitve ve\xc4\x8d pomislekov na \xc4\x8ce\xc5\xa1kem. Ko je 26. decembra 1437 ve\xc4\x8dina v \xc4\x8de\xc5\xa1kem de\xc5\xbeelnem zboru (sestoje\xc4\x8da iz katoli\xc4\x8danov in velikega dela utrakvistov - zmernih husitov) izvolila Alberta za kralja, je opozicija (radikalni husiti, prete\xc5\xbeno mali plemi\xc4\x8di in vitezi) demonstrativno zapustila sejno dvorano in navezala stike s Poljaki. Brat poljskega kralja Kazimir IV. je sprejel ponudbo, da postane \xc4\x8de\xc5\xa1ki kralj. Kljub nasprotovanju opozicije se je Albert pustil (ob voja\xc5\xa1kem spremstvu) 29. junija 1438 v cerkvi sv. Vida v Pragi kronati za \xc4\x8de\xc5\xa1kega kralja. Med tem je poljska vojska vdrla na Moravsko. Albert je ob pomo\xc4\x8di Mei\xc3\x9fna in Bavarske zbral 30.000 vojakov. Pri mestu T\xc3\xa1bor sta si stali vojski 5 tednov nasproti, brez spopada. Ko so Poljaki vdrli tudi v \xc5\xa0lezijo, so se po posredovanju pape\xc5\xbea Evgena IV. in baselskega koncila za\xc4\x8dela mirovna pogajanja, ki so pripeljala do krhkega premirja, ki je tajalo do Albertove smrti._NEWLINE_\xc5\xbde leta 1438 je tur\xc5\xa1ki sultan Murat II. vdrl v Sedmogra\xc5\xa1ko, jo barbarsko opusto\xc5\xa1il in odpeljal v su\xc5\xbeenjstvo mno\xc5\xbeico ujetnikov. Albert se je odzval na zahteve ogrskih magnatov (ki se za obrambo de\xc5\xbeele niso kaj dosti potrudili) po pomo\xc4\x8di. Aprila 1439 ga najdemo v Bratislavi in maja na dr\xc5\xbeavnem zboru v Budimu. Vendar je ogrsko plemstvo gledalo na Nemce sumni\xc4\x8davo in z Albertom ni hotelo sodelovati na ozemlju zunaj Ogrske. Ko so Turki \xc5\xbee zavzeli Smederevo, je imel Albert za obrambo na razpolago le vojsko 24.000 mo\xc5\xbe, ki pa je zaradi slabe oskrbe, gri\xc5\xbee in dezerterstva vse bolj kopnela. Zbolel je tudi Albert in na poti domov dvain\xc5\xa1tiridesetleten umrl blizu Esztergoma._NEWLINE_Zapustil je dve h\xc4\x8deri, Ano in Elizabeto, ter sina Ladislava, ki se je rodil po njegovi smrti (22. februarja 1440) in je dobil vzdevek Posthumni.\n_START_SECTION_\nAlbertova osebnost\n_START_PARAGRAPH_\nAlbert ni bil kaj dosti izobra\xc5\xbeen, saj je rasel v dru\xc5\xbebi vojakov in lovcev. Telesno je bil mo\xc4\x8dan, vendar ni bil privla\xc4\x8dnega videza, prej resen in neprijazen. V nem\xc5\xa1kem okolju so cenili njegovo var\xc4\x8dnost, premo\xc4\x8drtnost mi\xc5\xa1ljenja, po\xc5\xa1teno pravi\xc4\x8dnost in dobroto, katere pa od njega niso bili dele\xc5\xbeni Judje in "krivoverci". Ob stiskah na \xc4\x8ce\xc5\xa1kem in Ogrskem v kratkem \xc4\x8dasu vladanja ni imel veliko prilo\xc5\xbenosti, da bi posegel v dogajanja v cesarstvu, a prvi vtisi so obetali mo\xc4\x8dno osebnost, ki bi lahko vodila samostojno politiko._NEWLINE_Albert je bil prvi avstrijski knez, ki je bil obenem rimsko-nem\xc5\xa1ki, ogrski in \xc4\x8de\xc5\xa1ki kralj. Njegova nenadna smrt je v vseh njegovih de\xc5\xbeelah spro\xc5\xbeila boj za oblast.'